-Այո՛, որոշակի շփում ունեմ որոշ հաշմանդամների հետ, որոնցից մի մասն իմ դպրոցական ընկերներն են, սակայն մասնագիտական ու հասարակական աշխատանքի պատճառով չեմ հասցնում շատ ժամանակ տրամադրել նրանց: Ամեն դեպքում բազմաթիվ հրաշալի երիտասարդներ կան հաշմանդամների շարքերում, որոնցից յուրաքանչյուրը կարող է այս կամ այն չափով օրինակ ծառայել թե՛ այլ հաշմանդամների, թե՛ ֆիզիկապես առողջ մարդկանց համար: Ես էլ եմ փորձում օգտակար լինել իմ օրինակով, որը, հուսամ, գոնե որոշ չափով առողջ սերմեր է նետում ավելի լավ ապագայի հիմքերում: Երկու ամենագլխավոր խորհուրդները, որ տալիս եմ ինձ ծանոթ հաշմանդամներին, հետևյալներն են՝ առաջին՝ իրենց խնդիրներին մոտենալ թեթև ու հումորով՝ նույնը փոխանցելով կողքիններին, երկրորդ՝ հաշմանդամության պատճառով երբեք չխուսափել շփումներից: Սրանք ֆիզիկական խնդիրներ ունեցող մարդուն թույլ են տալիս ջարդել բազում կարծրատիպեր ու պատնեշներ թե՛ իր, թե՛ դիմացինի մտածողության մեջ: